DA Den Europæiske Unions Tidende C 238/6

Uddrag af afgørelsen vedrørende Byr Savings Bank i henhold til Europa-Parlamentets og Rådets direktiv 2001/24/EF om sanering og likvidation af kreditinstitutter

2010/C 238/03

Opfordring til anmeldelse af fordringer

Den 22. april 2010 sammensatte finanstilsynet i Island en midlertidig bestyrelse for Byr Savings Bank, reg. nr. 610269-2229, Borgartuni 18, 105 Reykjavik, Island, under henvisning til artikel 100 i lov nr. 161/2002 om finanssektoren, jf. artikel 4 i lov nr. 44/2009 om ændring af lov nr. 161/2002. Den midlertidige bestyrelses mandat ophørte den 2. juli 2010, da underretten i Reykjavik udnævnte et likvidationsråd for Byr Savings Bank under henvisning til artikel 101, stk. 4, i lov nr. 161/2002, jf. artikel 5 i lov nr. 44/2009. Likvidationsrådet har bl.a. til opgave at føre tilsyn med behandlingen af fordringer mod banken under likvidationsproceduren.

Referencedatoen for likvidationsproceduren er den 16. juni 2009, jf. artikel 101, stk. 5, i lov nr. 161/2002 og artikel 5 i lov nr. 44/2009, men på den dato sendte finanstilsynet en første meddelelse til banken om, at forholdet mellem gæld og egenkapital lå under det krævede minimum i artikel 84 i lov nr. 161/2002, jf. artikel 86, stk. 4. Datoen for indledning af behandlingen af fordringer er den 2. juli 2010, og den er berammet på grundlag af den dato, hvor underretten i Reykjavik udnævnte likvidationsrådet, jf. artikel 102, stk. 3, i lov nr. 161/2002 og bemærkning 2 til artikel 6, stk. 3, i lov nr. 44/2009.

Alle parter, som ønsker at gøre fordringer eller andre rettigheder gældende over for Byr Savings Bank, opfordres hermed til at anmelde deres krav skriftligt til bankens likvidationsråd senest tre måneder efter den første offentliggørelse af denne meddelelse i den islandske lovtidende (Lögbirtingablaðið) den 13. juli 2010. Kravene skal anmeldes til likvidationsrådet inden for den fastsatte tidsfrist og være i overensstemmelse med bestemmelserne i artikel 117, stk. 2 og 3, i lov nr. 21/1991 om konkurs.

Anmeldelse af krav indgives til:

Slitastjorn Byr Sparisjods (The Winding-up Committee of Byr Savings Bank) Borgartuni 18 105 Reykjavik ICELAND

I henhold til ovennævnte bestemmelser bedes kreditorerne vedlægge en detaljeret oversigt over deres fordringer pr. 2. juli 2010.

Fordringer i udenlandsk valuta anmeldes i den pågældende valuta. Kreditorer fra EØS-medlemsstaterne eller EFTA-medlemsstaterne kan indsende fordringer på det pågældende lands sprog. Sådanne fordringer skal være ledsaget af en islandsk oversættelse. Der kan dog anmeldes fordringer på engelsk uden ledsagende oversættelse. Andre kreditorer anmelder deres fordringer på islandsk eller engelsk.

Anmeldes fordringer over for Byr Savings Bank ikke inden ovennævnte frist, anses de for at være uden retsvirkning, jf. artikel 118 i lov nr. 21/1991, jf. dog undtagelserne i bestemmelsens punkt 1-6.

Når kreditorer anmelder fordringer, formodes de at have godkendt, at de pågældende fordringer ikke længere er omfattet af bestemmelserne om datafortrolighed (bankhemmelighed).

Det meddeles samtidigt, at der afholdes et møde for kreditorer onsdag, den 17. november 2010, kl. 15.00, på Grand Hotel, Sigtuni 38, 105 Reykjavik, Island. Parter, som har anmeldt fordringer mod banken, har ret til at deltage i mødet. På mødet behandles listen over anmeldte fordringer og likvidationsrådets afgørelse om anerkendelse af fordringerne, hvis den foreligger. Parter, som har anmeldt fordringer mod banken, får adgang til listen over anmeldte fordringer senest en uge inden ovennævnte møde.

Yderligere oplysninger om anmeldelse og behandling af fordringer offentliggøres på bankens netsted http://www.byr.is/winding-up eller fås ved henvendelse til slitastjorn@byr.is

Likvidationsrådet skal gøre kreditorerne opmærksom på følgende: Angiv venligst Deres egen eller Deres repræsentants e-mail-adresse, når De anmelder en fordring, og giv venligst nærmere oplysninger om Deres bankkonto, så det bliver lettere at effektuere eventuelle betalinger.